รัฐบาลไทย-ข่าวทำเนียบรัฐบาล-กรมการค้าภายใน ชี้แจงข้อเรียกร้องให้แก้ปัญหาราคาลำไยตกต่ำ-ค่าขนส่งแพง
วันพฤหัสบดีที่ 26 สิงหาคม 2564
กรมการค้าภายใน ชี้แจงข้อเรียกร้องให้แก้ปัญหาราคาลําไยตกต่ํา-ค่าขนส่งแพง
อธิบดีกรมการค้าภายใน ระบุมีมาตรการบรรเทาความเดือดร้อนของเกษตรกรผู้ปลูกลําไยและเร่งดําเนินการอย่างต่อเนื่อง
เมื่อวันที่ 25 สิงหาคม 2564 นายวัฒนศักย์ เสือเอี่ยม อธิบดีกรมการค้าภายใน กระทรวงพาณิชย์ กล่าวว่าเนื่องจากสถานการณ์การแพร่ระบาดของ COVID-19 ทําให้จีนซึ่งเป็นผู้นําเข้าลําไยจากไทยรายใหญ่คิดเป็นสัดส่วนการส่งออกลําไยของไทยประมาณ ร้อยละ 70-80 มีการชะลอตัวของการสั่งซื้อ จากการบริโภคในประเทศปลายทางลดลงประกอบกับผลผลิตในประเทศเวียดนามมีปริมาณเพิ่มขึ้น จึงนําเข้าลําไยรูดร่วงจากไทยเพื่อไปอบแห้งลดลง โดยมูลค่าการส่งออกลําไยอบแห้งของไทยไปตลาดต่างประเทศ ตั้งแต่เดือนมกราคม-กรกฎาคม 2564 มีมูลค่าลดลง ร้อยละ 29.49 และในเดือนกรกฎาคม 2564 ลดลง ร้อยละ 17 ทําให้เกษตรกรผู้ปลูกลําไยได้รับผลกระทบ
ในเรื่องนี้ นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ได้สั่งการให้กรมการค้าภายในและสํานักงานพาณิชย์จังหวัดในแหล่งผลิตลําไย โดยเฉพาะเชียงใหม่และลําพูนลงพื้นที่ร่วมกับหน่วยงานที่เกี่ยวข้องติดตามสถานการณ์ด้านผลผลิต พบว่า คุณภาพของผลผลิตลําไยในฤดูกาลผลิตปี 2564 ได้รับผลกระทบจากสภาพอากาศ ทําให้แก่เร็วกว่าปกติ ลูกเล็กแตกลายและผลผลิตส่วนใหญ่เป็นลําไยเกรดรองที่ต้องเข้าสู่กระบวนการแปรรูปเป็นผลิตภัณฑ์เป็นหลักส่งผลให้ราคาลําไยอยู่ในระดับที่ต่ํากว่าช่วงเดียวกันของปีก่อนและเพื่อบรรเทาความเดือดร้อนของเกษตรกรผู้ปลูกลําไยโดยกระทรวงพาณิชย์ได้ดําเนินการแก้ไขปัญหาตามมาตรการบริหารจัดการผลไม้ ปี 2564 ดังนี้
1. มาตรการสนับสนุนความช่วยเหลือด้านตลาดรองรับในประเทศ โดยรับซื้อผ่านสัญญาข้อตกลง ระหว่างกลุ่มเกษตรกรกับห้างค้าส่ง-ค้าปลีก (บิ๊กซี เดอะมอลล์ โลตัส แม็คโคร) ตลาดกลางสินค้าเกษตร โรงงานแปรรูป รวมถึงช่วยกระจายผลผลิตออกนอกแหล่งผลิต เพื่อจําหน่ายในตลาดปลายทางทั่วประเทศ อาทิ ร้านธงฟ้า รถโมบายผลไม้ และสถานีบริการน้ํามัน จํานวน 1,028 สาขา (พีทีจี ปตท บางจาก) รวมปริมาณกว่า 80,000 ตัน สนับสนุนค่าบริหารจัดการในการรวบรวมและกระจายผลผลิตลําไยให้แก่จังหวัดแหล่งผลิตลําไยรวมถึงจังหวัดเชียงใหม่ ในอัตรา 3 บาทต่อกิโลกรัม รวม 6 จังหวัด ปริมาณกว่า 15,764 ตัน
2. รับซื้อผลผลิตลําไยรูดร่วง ในช่วงที่ผลผลิตออกสู่ตลาดมาก ซึ่งเกษตรกรประสบปัญหาไม่มีช่องทางการตลาด รวมปริมาณรับซื้อ 3,000 ตัน โดยเข้าไปรับซื้อโดยตรงจากเกษตรกร กลุ่มเกษตรกร สหกรณ์การเกษตรและวิสาหกิจชุมชนในจังหวัดเชียงใหม่และลําพูน ตั้งแต่วันที่ 15 สิงหาคม 2564
3. มาตรการช่วยเหลือเกษตรกรผู้ปลูกลําไย (รูดร่วง) เพิ่มเติมจังหวัดเชียงใหม่ และลําพูน ได้ดําเนินโครงการขยายช่องทางการตลาดลําไยสด (รูดร่วง) เชื่อมโยงเข้าสู่โรงงานแปรรูป รวมปริมาณ 5,600 ตัน ซึ่งจะช่วยรักษาเสถียรภาพราคาลําไยได้จนสิ้นสุดฤดูกาลผลิตนี้ ทั้งนี้ ผลผลิตลําไยในแหล่งผลิตสําคัญ ได้แก่ เชียงใหม่และลําพูน เข้าสู่ช่วงปลายฤดูกาล โดยผลผลิตได้ออกสู่ตลาดมากกว่าร้อยละ 85 แล้ว
4. ด้านการขนส่ง กรมฯ ร่วมกับ บริษัท ไปรษณีย์ไทย จํากัด ได้สนับสนุนกล่องบรรจุผลไม้และค่าขนส่งฟรี รวม 200,000 กล่อง ให้แก่เกษตรกรผู้ปลูกผลไม้และผู้ประกอบการ online ซึ่งกลุ่มเกษตรกรผู้ปลูกลําไยสามารถติดต่อขอรับการสนับสนุนด้านมาตรการตลาดรองรับดังกล่าวได้จากสํานักงานพาณิชย์จังหวัดในพื้นที่ สําหรับกรณีปัญหาการส่งสินค้าไปยังปลายทางที่มีปัญหาโควิด-19 บริษัท ไปรษณีย์ไทย จํากัด ได้แจ้งไปยังสาขาไปรษณีย์ทุกแห่งเพื่อจัดระบบงานรองรับผลผลิตทางการเกษตรของเกษตรกรที่ได้รับความเดือดร้อน ซึ่งในปัจจุบันสามารถบริหารจัดการแก้ไขปัญหาให้ระบายผลผลิตไปยังปลายทางได้ทั่วประเทศแล้ว
นอกจากนี้ ภายใต้มาตรการบริหารจัดการผลไม้ ปี 2564 ยังได้สนับสนุนค่าบริหารจัดการผลักดันส่งออกผลไม้กิโลกรัมละ 5 บาท เป้าหมาย 60,000 ตัน ในการเป็นเครื่องมือแก้ปัญหาในช่วงสถานการณ์โควิดที่ความต้องการบริโภคลดลงทั้งในและต่างประเทศอีกด้วย จากการแก้ไขปัญหา ได้ส่งผลให้ราคาลําไยปรับตัวสูงขึ้นอย่างต่อเนื่อง โดยขณะนี้ราคาเกรด AA อยู่ที่ 20 บาท/กก. เกรด A อยู่ที่ 8 บาท/กก. เกรด B อยู่ที่ 5 บาท/กก. และเกรด C สูงสุดถึง 3 บาท/กก. ซึ่งขณะนี้ กระทรวงพาณิชย์ก็ได้ติดตามสถานการณ์อย่างใกล้ชิด